REGOLAMENT TAL-KUMMISSJONI (UE) 2019/88

tat-18 ta' Jannar 2019

li jemenda l-Anness II tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-limiti massimi ta' residwi għall-aċetamiprid f'ċerti prodotti

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a),

Billi:

(1) Għall-aċetamiprid, il-livelli massimi ta' residwi (MRLs) ġew stabbiliti fl-Anness II tar-Regolament (KE) Nru 396/2005.

(2) Fil-kuntest tal-proċedura għall-awtorizzazzjoni tal-użu ta' prodott għall-protezzjoni tal-pjanti li jkun fih is-sustanza attiva aċetamiprid fuq iż-żebbuġ tal-mejda u ż-żebbuġ għall-produzzjoni taż-żejt tressqet applikazzjoni skont l-Artikolu 6(1) tar-Regolament (KE) Nru 396/2005 għall-modifika tal-MRLs fis-seħħ.

(3) Applikazzjoni bħal din tressqet ukoll għall-użu tal-aċetamiprid fuq ix-xgħir u l-ħafur.

(4) Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta' evalwazzjoni ntbagħtu lill-Kummissjoni.

(5) L-Awtorità Ewropea dwar is-Sigurtà fl-Ikel, (“l-Awtorità”), ivvalutat l-applikazzjonijiet u r-rapporti ta' evalwazzjoni, u eżaminat b'mod partikolari r-riskji għall-konsumaturi u, fejn rilevanti, għall-annimali u tat opinjoni motivata dwar l-MRLs proposti (2). L-Awtorità għaddiet dik l-opinjoni lill-applikant, lill-Kummissjoni u lill-Istati Membri u qegħdithom għad-dispożizzjoni tal-pubbliku.

(6) Fl-opinjoni motivata tagħha, l-Awtorità kkonkludiet li r-rekwiżiti kollha fir-rigward tad-data ġew sodisfatti u li l-emendi għall-LMR mitluba mill-applikant kienu aċċettabbli fir-rigward tas-sikurezza tal-konsumatur abbażi tal-evalwazzjoni tal-espożizzjoni tal-konsumatur għal 27 grupp ta' konsumaturi Ewropej speċifiċi. L-Awtorità qieset l-aktar tagħrif reċenti dwar il-karatteristiċi tossikoloġiċi tas-sustanz. La l-esponiment tul il-ħajja għal dik is-sustanza mill-konsum tal-prodotti tal-ikel kollha li jista' jkun fihom dik is-sustanza, u lanqas l-esponiment għal perjodu qasir minħabba konsum għoli tal-prodotti rilevanti ma wera li kien hemm riskju li jinqabeż il-konsum aċċettabbli ta' kuljum jew id-doża akuta ta' referenza.

(7) Fil-kuntest tal-proċedura għat-tiġdid tal-approvazzjoni tas-sustanza attiva aċetamiprid skont ir-Regolament (KE) Nru 1107/2009 tal-Parlament Ewropew u tal-Kunsill (3), l-Awtorità ressqet konklużjoni dwar ir-reviżjoni bejn il-pari tal-valutazzjoni tar-riskju tal-pestiċidi dwar dik is-sustanza attiva (4), fejn limiti tossikoloġiċi ġodda ġew proposti. Dawn il-punti ta' tmiem ġew maqbula mill-Kumitat Permanenti dwar il-Pjanti, l-Annimali, l-Ikel u l-Għalf, l-Ikel u l-Għalf fit-13 ta' Diċembru 2017 (5).

(8) F'konformità mal-Artikolu 43 tar-Regolament (KE) Nru 396/2005, il-Kummissjoni talbet lill-Awtorità biex tevalwa r-riskji tal-MRLs attwali għall-aċetamiprid jistgħu joħolqu lill-konsumaturi fid-dawl tad-doża akuta ta' referenza (ARfD) iktar baxxa li tirriżulta.

(9) Fl-opinjoni motivata tagħha (6), l-awtorità identifikat tħassib dwar it-teħid mill-konsumatur għat-tuffieħ, il-lanġas, il-ħawħ, il-kaboċċi bir-ras, il-kaboċċi Ċiniżi, il-kale, il-ħass, l-indivja bil-weraq wesgħin, l-ispinaċi, il-burdlieq, il-weraq tal-pitravi u l-krafes. L-Istati Membri ġew ikkonsultati biex jirrapportaw riżerva potenzjali fil-Prattiki Agrikoli Tajbin (GAPs) li ma twassalx għal riskju inaċċettabbli għall-konsumaturi. L-Istati Membri identifikaw riżerva fil-GAPs għall-prodotti kkonċernati kollha ħlief għall-kaboċċi Ċiniża, il-kale u l-krafes, li għalihom l-MRLs jenħtieġ li jiġu stabbiliti fil-limitu rilevanti ta' determinazzjoni.

(10) Fir-rigward tal-weraq tal-pitravi, l-Awtorità kkonkludiet li xi informazzjoni ma kinitx disponibbli u li kienet meħtieġa aktar kunsiderazzjoni mill-amministraturi tar-riskji. Billi ma hemmx riskju għall-konsumaturi fir-rigward ir-riżerva fil-GAPs, l-MRL għal dak il-prodott jenħtieġ li jiġi stabbilit fl-Anness II tar-Regolament (KE) Nru 396/2005 fil-livell identifikat mill-Awtorità. Se ssir reviżjoni ta' dan l-MRL; ir-rieżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(11) Is-sħab kummerċjali tal-Unjoni ġew ikkonsultati dwar l-MRLs il-ġodda permezz tal-Organizzazzjoni Dinjija tal-Kummerċ u tqiesu l-kummenti tagħhom.

(12) Għalhekk, jenħtieġ li r-Regolament (KE) Nru 396/2005 jiġi emendat skont dan.

(13) Jenħtieġ li jitħalla jgħaddi perjodu raġonevoli taż-żmien qabel ma jibdew japplikaw l-MRLs immodifikati, sabiex l-Istati Membri, il-pajjiżi terzi u l-operaturi tan-negozji tal-ikel jingħataw biżżejjed żmien biex iħejju ruħhom ħalli jkunu konformi mar-rekwiżiti l-ġodda li jirriżultaw mill-modifika tal-MRLs.

(14) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Anness II tar-Regolament (KE) Nru 396/2005 huwa emendat skont l-Anness ta' dan ir-Regolament.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Għandu japplika mit-13 ta' Awwissu 2019. Madankollu, għall-aċetamiprid fiż-żebbuġ għall-produzzjoni taż-żejt, fiż-żebbuġ tal-mejda, fix-xgħir u fil-ħafur, għandu japplika mit-13 ta' Frar 2019.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-18 ta' Jannar 2019. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) Ir-rapporti xjentifiċi tal-EFSA huma disponibbli online: http://www.efsa.europa.eu:

Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats. EFSA Journal 2018;16(5):5262.

(3) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

(4) Conclusion on the peer review of the pesticide risk assessment of the active substance acetamiprid. EFSA Journal 2016;14(11):4610.

(5) Review report for the active substance acetamiprid (SANTE/10502/2017 Rev. 4).

(6) Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats. EFSA Journal 2018;16(5):5262.